SET พรุ่งนี้ย่ำฐานในกรอบ กูรูเคาะ 4 หุ้นเด่น มีสัญญาณกำไรฟื้น
บล.โนมูระ พัฒนสิน มอง SET โดยรวมพรุ่งนี้ย่ำฐานในกรอบแนวต้านจำกัดที่ 1,515 จุด ส่วนแนวรับ 1,494-1,490 จุด โดยช่วงนี้แนะนำลงทุนเป็นรายตัว โดยเฉพาะตัวที่เห็นว่าราคาได้ถึง Bottom แล้ว และมีสัญญาณการฟื้นตัวของกำไร อย่างหุ้นในกลุ่มแบงก์ อาทิ KBANK, SCB เป็นต้น รวมถึงหุ้น WORK, MONO น่าสนใจลงทุนเช่นกัน
15 มิ.ย. 2558

นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บล.โนมูระ พัฒนสิน เปิดเผยถึงตลาดหุ้นไทยวันนี้ (15 มิ.ย.) แกว่งไซต์เวย์ โดยรอ 2 ประเด็นให้ชัดเจนก่อนในช่วงกลางสัปดาห์จะเป็นการประชุมคณะกรรมการกำหนดนโยบายการเงินของธนาคารกลางสหรัฐ (FOMC) ในประเด็นของการปรับขึ้นอัตราดอกเบี้ยของสหรัฐฯว่าจะมีการส่งสัญญาณอะไรออกมาหรือไม่ และเรื่องกรีซ ที่ทางเยอรมนีจะเป็นผู้นำการหารือ โดยจะมีการประชุมผู้นำเศรษฐกิจของสหภาพยุโรปในวันที่ 18 มิ.ย.นี้
ด้านตลาดภูมิภาควันนี้ส่วนใหญ่จะแกว่งตัวในแดนลบราว 0.5-1.5% ใกล้เคียงกับตลาดหุ้นไทย แต่ตลาดหุ้นไทยอาจจะติดลบน้อยกว่า
แนวโน้มการลงทุนในวันพรุ่งนี้ (16 มิ.ย.) เชื่อว่าตลาดโดยรวมคงจะแกว่งย่ำฐานในกรอบแนวต้านจำกัดที่ 1,515 จุด ส่วนแนวรับ 1,494-1,490 จุด ทั้งนี้ ช่วงนี้ให้เลือกลงทุนเป็นรายตัวไป โดยเฉพาะตัวที่เห็นว่าราคาได้ถึง Bottom แล้ว และมีสัญญาณการฟื้นตัวของกำไร อย่างหุ้นในกลุ่มแบงก์ อาทิ KBANK, SCB เป็นต้น รวมถึงหุ้น WORK, MONO น่าสนใจลงทุนเช่นกัน
 
หลักทรัพย์ที่มีมูลค่าการซื้อขายสูงสุด 5 อันดับแรก
TRUE ปิดที่  11.30 บาท ลดลง 0.40 บาท
ITD ปิดที่ 7.95 บาท ลดลง 0.20 บาท
JAS ปิดที่ 6.20 บาท ลดลง 0.05 บาท
MK ปิดที่ 5.90 บาท ลดลง 0.35 บาท
AOT ปิดที่ 309.00 บาท ลดลง 1.00 บาท
 
ที่มา: สำนักข่าวอินโฟเควสท์